La creació de l'Agència Tributària de Catalunya mitjançant la Llei 7/2007, de 17 de juliol, va respondre al mandat estatutari d'establir una administració tributària pròpia i va comportar un canvi fonamental quant a l'aplicació dels tributs en l'àmbit de la Generalitat de Catalunya.
Per a la posada efectiva en funcionament del nou ens, i d'acord amb l'apartat segon de l'article 11 de la Llei de creació, va ser necessari determinar una nova estructura organitzativa amb l'objectiu d'atendre les funcions atribuïdes.
Així, l'Ordre ECF/497/2007, de 21 de desembre, estructura l'Agència Tributària de Catalunya en serveis centrals i serveis territorials; determina les àrees i serveis que els integren i, al mateix temps, delimita les seves funcions amb l'objectiu de dotar-la de la màxima eficàcia possible.
Durant els últims anys l'Agència es troba immersa en diversos projectes encaminats a configurar l'Administració tributària catalana, que afecten, entre d'altres, l'àmbit dels sistemes d'informació propis de l'aplicació dels tributs i que aconsellen adequar-ne l'estructura per tal de donar cobertura a les necessitats organitzatives detectades.
Així, i arran del Conveni marc de 19 de setembre de 2012, de col·laboració entre l'Agència Tributària de Catalunya i les diputacions provincials de Barcelona, Tarragona, Girona i Lleida, que ha culminat amb la constitució del portal unificat Tributs de Catalunya, s'ha fet palesa la necessitat de coordinar i aprofitar al màxim les possibles sinergies dels sistemes d'informació de les institucions signants.
En aquest sentit, es planteja la creació del Servei de Sistemes d'Informació Tributària, com a òrgan responsable d'aquests aspectes relacionals, així com del seguiment del desenvolupament i implantació efectiva dels mòduls pendents del sistema d'informació tributària propi de l'Agència (G ), per a la completa integració de les diferents fases de l'aplicació dels tributs en la plataforma.
D'acord amb els criteris corporatius quant a contenció de la despesa i racionalització orgànica, i per tal que la modificació estructural prevista en la present Ordre no representi un increment en el nombre d'òrgans de l'ens, es proposa la supressió de la Coordinació Territorial de Recaptació, àrea funcional adscrita a la Dependència de Recaptació de la Delegació Territorial de Barcelona, les funcions de la qual passaran a ser desenvolupades per la resta d'òrgans de la unitat.
Per tot això, de conformitat amb l'article 39.3 de la Llei 13/2008, de 5 de novembre, de la presidència de la Generalitat i del Govern, l'article 11.2 de la Llei 7/2007, de 17 de juliol, de l'Agència Tributària de Catalunya, i l'article 20.4 del Decret 279/2007, de 24 de desembre, pel que s'aprova el Reglament de l'Agència Tributària de Catalunya,
Es modifica l'article 2 de l'Ordre ECF/497/2007, de 21 de desembre, per la qual es desenvolupa l'estructura organitzativa de l'Agència Tributària de Catalunya, que queda redactat de la manera següent:
Els serveis centrals de l'Agència Tributària de Catalunya, sota la dependència del director o directora de l'Agència, s'estructuren en les unitats següents:
a) Àrea d'Estratègia i Relacions Externes, amb rang de subdirecció general
b) Àrea d'Aplicació dels Tributs i Procediments, amb rang de subdirecció general
c) Àrea d'Estudis i Assistència, amb rang de subdirecció general
d) Àrea de Tecnologies de la Informació, com a unitat de caràcter laboral
e) Àrea de Recursos Humans i Gestió Econòmica, amb rang de subdirecció general
f) Inspecció de Serveis, amb rang de subdirecció general
g) Servei Jurídic, amb rang de subdirecció general
h) Servei de Sistemes d'Informació Tributària, amb rang de servei"
S'afegeix un article 12 bis a l'Ordre ECF/497/2007, de 21 de desembre, per la qual es desenvolupa l'estructura organitzativa de l'Agència Tributària de Catalunya, amb el text següent:
Servei de Sistemes d'Informació Tributària
El Servei de Sistemes d'Informació Tributària té les funcions següents:
a) Col·laborar en la definició funcional dels requeriments de les aplicacions que integren el sistema d'informació tributària de l'Agència Tributària de Catalunya, participant en totes les fases, especialment en les d'anàlisi, disseny, proves i implementació.
b) Analitzar el rendiment del sistema d'informació tributària propi (G ) i estudiar la incorporació de noves funcionalitats o mòduls.
c) Vetllar per una correcta adaptació del sistema informàtic tributari als canvis normatius i organitzatius derivats principalment de les modificacions en l'àmbit fiscal introduïdes per llei.
d) Executar les proves de validació i garantir la qualitat i adequació de les noves aplicacions informàtiques com a pas previ a la seva implantació.
e) Programar i impulsar actuacions d'anàlisi i estudi de les sinergies i interaccions entre els sistemes d'informació de les diverses institucions que han de conformar l'Administració tributària catalana.
f) Coordinar i controlar els intercanvis d'informació entre l'Agència Tributària de Catalunya i altres departaments, administracions, organismes o entitats que s'hagin de realitzar.
g) Col·laborar en la definició dels estàndards ofimàtics dels equips d'usuari i del programari de sistemes.
h) Planificar l'explotació del sistema principal i l'explotació directa del subsistema datawarehouse i col·laborar tant en la gestió de la resta de subsistemes existents com en la gestió dels continguts del portal tributari i dels programes d'ajuda.
i) Proposar activitats de formació sobre el sistema informàtic tributari adreçades al personal de l'Agència i col·laborar en la seva programació.
j) Coordinar i supervisar el servei de suport funcional als usuaris interns i als professionals externs en la resolució de les incidències relatives al sistema d'informació tributària.
k) Programar i coordinar les accions adreçades a la informació de les persones usuàries del sistema, personal propi i d'oficines liquidadores, quant a les actualitzacions i novetats del sistema."
Es modifica l'apartat 2 de l'article 19 de l'Ordre ECF/497/2007, de 21 de desembre, per la qual es desenvolupa l'estructura organitzativa de l'Agència Tributària de Catalunya, que queda redactat de la manera següent:
"19.2 De la Dependència de Recaptació depenen els òrgans següents:
b) Servei de Recaptació Executiva
c) Servei d'Ajornaments i Fraccionaments"
Se suprimeix l'apartat 3 de l'article 19 de l'Ordre ECF/497/2007, de 21 de desembre, per la qual es desenvolupa l'estructura organitzativa de l'Agència Tributària de Catalunya.
Se suprimeix la Coordinació Territorial de Recaptació de la Delegació Territorial de l'Agència Tributària de Catalunya a Barcelona.
Les persones que ocupen llocs de treball suprimits en la present Ordre, així com la resta de personal que resulti afectat per les modificacions orgàniques, continuaran percebent la totalitat de les seves retribucions amb càrrec als crèdits als quals s'imputaven, fins que es dugui a terme la modificació corresponent de la relació de llocs de treball de l'Agència Tributària de Catalunya.